Ar gudenn vrasañ a chom dianaoudegezh ar gerioù. M'eo anat ar c'heriaoueg galleg (ha saozneg zoken) evit an darn vrasañ ac'hanomp e c'hell bezañ diaesoc'h kompren petra eo un arlun, petra dalvez hizivaat, ha petra an diaoul eo furmad ur restr (ma digarezoù d'an Ofis, hogen 'restr' ? Sirius ? Ober a ra an holl gant fichennaoueg abaoe bloavezhioù; piv a gompreno hag a implijo 'restr' ?). Ma n'eo ket gwall c'hrevus kement-se pa vezer e darempred gant tud a vicher eo diaesoc'h diouzhtu p'emañ 'ar bobl' o klask brezhonegañ. Daou dra a c'heller ober: implij gerioù 'treuzwelus', aes da gompren, anat, gant ar riskl a zo da chom re dost d'ar galleg; pe deskiñ ar gerioù-se d'an dud en ur skignañ anezho ar muiañ ar gwellañ evel ma oa bet graet gant pellgomz ha skingomz, o deus kemeret lec'h telefon ha radio bremañ. 'Pezh zo: anat a-walc'h eo gerioù evel pellgomz. Pell. Komz. Pouf ! Anat ! Furmad ar rest, not so anat.